b"\n_START_ARTICLE_\nCavall Fort\n_START_SECTION_\nHist\xc3\xb2ria\n_START_PARAGRAPH_\nEs va crear el desembre de 1961 per estimular la lectura en els nois i noies entre 9 i 15 anys, emulant la popular En Patufet, desapareguda al final de la d\xc3\xa8cada de 1930. _NEWLINE_En els seus m\xc3\xa9s de 1.000 n\xc3\xbameros s'hi han incl\xc3\xb2s contes, jocs, concursos, historietes i tires c\xc3\xb2miques i seccions diverses. Precisament la revista destaca com a introductora als Pa\xc3\xafsos Catalans dels c\xc3\xb2mics franco-belgues de l'anomenada l\xc3\xadnia clara, obra de dibuixants com Herg\xc3\xa9 o Franquin. Josep Maria Madorell, col\xc2\xb7laborador de Cavall Fort des dels inicis, en va ser el millor deixeble entre els il\xc2\xb7lustradors catalans. _NEWLINE_Per la revista hi han passat els grans noms de la literatura catalana per a infants i joves (Joaquim Carb\xc3\xb3, Josep Vallverd\xc3\xba, Pep Albanell...) i per a adults (Salvador Espriu, Pere Calders, Maria Aur\xc3\xa8lia Capmany, Montserrat Roig, T\xc3\xadsner...), i tamb\xc3\xa9 del m\xc3\xb3n de la il\xc2\xb7lustraci\xc3\xb3: entre els habituals, Cesc (que s'ha encarregat de fer les portades del n\xc3\xbamero especial de Nadal), Picanyol, Fina Rif\xc3\xa0, Pilar\xc3\xadn Bay\xc3\xa9s, Maria Rius, Lluci\xc3\xa0 Navarro, Carme Sol\xc3\xa9, Montse Ginesta, Jaume Gubianas i Escud\xc3\xa9, el ja esmentat Madorell...; espor\xc3\xa0dicament, amb col\xc2\xb7laboracions de grans firmes com Joan Mir\xc3\xb3, Antoni Clav\xc3\xa9, Antoni T\xc3\xa0pies, Josep Maria Subirachs, Maria Girona, Joan Hern\xc3\xa1ndez Pijuan, Albert R\xc3\xa0fols-Casamada, Joan-Pere Viladecans..._NEWLINE_Ha estat dirigida per Josep Tremoleda des de la seva creaci\xc3\xb3. Albert Jan\xc3\xa9 el va substituir en el c\xc3\xa0rrec de 1979 a 1997 i, des d'aleshores, n'\xc3\xa9s la directora Merc\xc3\xa8 Canela._NEWLINE_Forma part de l'Associaci\xc3\xb3 Cultural Cavall Fort \xe2\x80\x93 Drac M\xc3\xa0gic \xe2\x80\x93 Rialles, dedicada des del 1977 a la promoci\xc3\xb3 i el doblatge de films infantils i juvenils amb l'objectiu d'incrementar l'oferta cinematogr\xc3\xa0fica i videogr\xc3\xa0fica en catal\xc3\xa0._NEWLINE_Des de 2008, el Grup de lectors de Cavall Fort organitza una festa a Vic per fer un homenatge a la revista. Les dues primeres edicions van realitzar-se al voltant del 12 d'octubre._NEWLINE_El dilluns 19 de desembre de 2011, Cavall Fort celebra el 50\xc3\xa8 aniversari amb un n\xc3\xbamero especial relacionat amb l'aniversari, i rep el Premi Marta Mata atorgat per l'Associaci\xc3\xb3 de Mestres Rosa Sensat.\n_START_SECTION_\nExposici\xc3\xb3 commemorativa\n_START_PARAGRAPH_\nEl desembre de 2011 Cavall Fort va complir cinquanta anys. En ocasi\xc3\xb3 d'aquest aniversari, la revista va desenvolupar diverses activitats, entre les quals s'inclou l'exposici\xc3\xb3 Cavall Fort: tan divertit com un joc, pensada per a l'\xc3\xa0mbit de les biblioteques p\xc3\xbabliques del pa\xc3\xads._NEWLINE_A trav\xc3\xa9s de vuit plafons, l'exposici\xc3\xb3 mostra, d'una manera juganera i participativa, els diferents tipus de contingut de la revista i la seva diversitat, al mateix temps que intenta fer-ne visible la vig\xc3\xa8ncia i la significaci\xc3\xb3 que ha tingut Cavall Fort a Catalunya i dins l'\xc3\xa0mbit general de la cultura catalana. Alguns dels plafons conviden el visitant a jugar directament amb el seu contingut i a ser-ne, aix\xc3\xad, espectadors actius, seguint la mateixa filosofia de la revista._NEWLINE_Aquesta exposici\xc3\xb3 compta amb la col\xc2\xb7laboraci\xc3\xb3 del Servei de Biblioteques del Departament de Cultura, de la Xarxa de Biblioteques Municipals de la Diputaci\xc3\xb3 de Barcelona i de Biblioteques de Barcelona, i es podr\xc3\xa0 veure a diverses biblioteques d'arreu de Catalunya.\n_START_SECTION_\nPremi Cavall Fort\n_START_PARAGRAPH_\nLa Revista Cavall Fort va crear el Premi Cavall Fort l\xe2\x80\x99any 1963, dins el concurs de Poesia de Cantonigr\xc3\xb2s. Entre 1970 i 1993 va estar incl\xc3\xb2s a les Festes Populars de Cultura Pompeu Fabra, que van ser les que van succeir les festes liter\xc3\xa0ries de Cantonigr\xc3\xb2s. M\xc3\xa9s enll\xc3\xa0 de l\xe2\x80\x99any 1993, la revista va seguir convocant el premi pel seu compte, amb una dotaci\xc3\xb3 econ\xc3\xb2mica provinent de la Fundaci\xc3\xb3 Cavall Fort i que els \xc3\xbaltims anys ascendeix a un import de 2.500\xe2\x82\xac._NEWLINE_Al comen\xc3\xa7ament el premi s\xe2\x80\x99atorgava a reculls de contes que es destinaven als lectors de la revista, per\xc3\xb2 darrerament el premi s\xe2\x80\x99atorga alternativament a un recull de tres contes o a un recull de tres articles de divulgaci\xc3\xb3, amb el p\xc3\xbablic infantil tamb\xc3\xa9 com a destinatari. L\xe2\x80\x99any 2001, tot celebrant el 40\xc3\xa8 aniversari de la revista, el premi s\xe2\x80\x99atorg\xc3\xa0 a una hist\xc3\xb2ria de c\xc3\xb2mic, fet que es va repetir l\xe2\x80\x99any 2008, per donar rellev\xc3\xa0ncia a un g\xc3\xa8nere que ha estat present a les p\xc3\xa0gines de la revista des del principi."